## Odluka o troškovima u potrošačkim sporovima pred Sudom časti pri Hrvatskoj gospodarskoj komori

### NN 56/2008 (19.5.2008.), Odluka o troškovima u potrošačkim sporovima pred Sudom časti pri Hrvatskoj gospodarskoj komori

# HRVATSKA GOSPODARSKA KOMORA

**1944**

Na temelju članka 130. stavak 4. Zakona o zaštiti potrošača (»Narodne novine« br.
79/07 i 125/07), članka 51. Pravilnika o Sudu časti pri Hrvatskoj gospodarskoj
komori (»Narodne novine« br. 66/2006, 114/2006 ispr.) i članka 26. stavak 1.
točka 16. Statuta Hrvatske gospodarske komore (»Narodne novine« broj 11/94 –
pročišćeni tekst, 108/95, 16/96, 64/01) Upravni odbor Hrvatske gospodarske
komore uz prethodno pribavljenu suglasnost ministra Ministarstva gospodarstva,
rada i poduzetništva donosi

## ODLUKU

### O TROŠKOVIMA U POTROŠAČKIM SPOROVIMA PRED SUDOM ČASTI PRI HRVATSKOJ GOSPODARSKOJ KOMORI

Članak 1.

Ovom Odlukom propisuju se pravila o troškovima u potrošačkim sporovima sukladno
Pravilniku o Sudu časti pri HGK i Zakonu o zaštiti potrošača.

Članak 2.

Troškovi postupka iz članka 1. ove Odluke sastoje se od:
– administrativnih troškova
– troškova nagrade sucima pojedincima
– troškova nagrade predsjedniku i sucima prvostupanjskih vijeća
– troškova nagrade predsjedniku i sucima drugostupanjskih vijeća
– naknade troškova sucima i drugim sudionicima čije je stručno znanje potrebno u
postupku
– troškovi objave presuda Suda časti u tisku.

Članak 3.

Administrativni troškovi u potrošačkom sporu pred Sudom časti pri HGK iznose 500
kuna i namijenjeni su za pokriće troškova dostave, fotokopiranja, prijepisa i
drugih administrativnih poslova vezanih uz navedeni potrošački spor.

Članak 4.

Sucu pojedincu pripada pravo na nagradu u iznosu od 100 kuna neto za izradu
rješenja kojim se odbacuje prijava prijavitelja.
Sucu pojedincu koji vodi prethodni postupak mirenja prema Pravilniku o Sudu
časti pri HGK pripada pravo na nagradu u iznosu 100,00 kuna neto.

Članak 5.

Sucima prvostupanjskog vijeća pripada pravo na nagradu za rad na raspravnom
ročištu i to:
– predsjedniku vijeća u iznosu od 100,00 kuna neto,
– članu vijeća u iznosu od 50 kuna neto.

Članak 6.

Za izradu presude predsjedniku prvostupanjskog vijeća pripada pravo na nagradu u
iznosu od 200 kuna neto.
Za izradu rješenja predsjedniku prvostupanjskog vijeća pripada pravo na nagradu
u iznosu od 100,00 kuna neto. Ova naknada ne odnosi se na izradu rješenja kojim
se utvrđuje povlačenje prijave prijavitelja.

Članak 7.

Sucima drugostupanjskog vijeća pripada pravo na nagradu za rad na sjednici
drugostupanjskog vijeća u iznosu od 50,00 kuna neto po žalbenom predmetu.

Članak 8.

Sucu izvjestitelju drugostupanjskog vijeća pripada pravo na nagradu za izradu
presude, odnosno rješenja kojim se uvažava žalba protiv presude donesene u prvom
stupnju u visini od 300,00 kuna neto.
Za izradu rješenja kojim se odlučuje o žalbi podnesenoj protiv rješenja
donesenog u prvom stupnju, sucu izvjestitelju pripada pravo na nagradu u iznosu
od 100,00 kuna neto.

Članak 9.

Sucima Suda časti u smislu ove Odluke pripada pravo na naknadu troškova koji
podrazumijevaju naknadu putnih troškova, kao i troškova smještaja ako imaju
prebivalište odnosno boravište izvan mjesta održavanja rasprave.
Putni troškovi obuhvaćaju izdatke za dolazak iz mjesta prebivališta, odnosno
boravišta do sjedišta Suda, odnosno mjesta u kojem se održavaju rasprave, kao i
povratak u prebivalište, odnosno boravište.
Putni troškovi obuhvaćaju naknadu za prijevoz sredstvima javnog prijevoza
(tramvaj, vlak, autobus, brod, zrakoplov).
Naknada za prijevoz pripada za putovanje obavljeno najkraćim putem i
najekonomičnijim prometnim sredstvom.
Visina naknade za prijevoz utvrđuje se na osnovi odgovarajuće dokumentacije koja
se prilaže uz putni nalog.
Ako je putovanje obavljeno vlastitim prijevoznim sredstvom, visina naknade za
prijevoz priznaje se u visini cijene javnog prijevoza.

Članak 10.

Troškovi smještaja obuhvaćaju nužne izdatke za smještaj za vrijeme zadržavanja
suca izvan mjesta prebivališta, odnosno boravišta, u trajanju dužem od 12 do 24
sata, računajući i vrijeme potrebno za dolazak u sjedište Suda, odnosno mjesto
održavanja rasprave, kao i za povratak u mjesto prebivališta, odnosno boravišta.
Naknada troškova priznaje se u visini punog iznosa hotelskog računa u hotelu sa
četiri zvjezdice.

Članak 11.

Sudskim vještacima i drugim stručnim osobama koje sudjeluju u potrošačkom sporu
pred Sudom časti pri HGK, a koji imaju prebivalište ili boravište, odnosno
sjedište izvan mjesta održavanja rasprave, pripada pravo na naknadu putnih
troškova pod uvjetima propisanim u članku 9. stavak 2. do 6. ove Odluke.

Članak 12.

Mjera javne opomene uz objavljivanje u tisku u skladu sa člankom 38. Pravilnika
o Sudu časti kao trošak potrošačkog spora priznaje se u stvarnom iznosu temeljem
ispostavljenog računa.

Članak 13.

Naloge za isplatu nagrada i naknada troškova, koji su utvrđeni temeljem ove
Odluke, izdaje tajnik Suda, a isplatu odobrava glavni tajnik Hrvatske
gospodarske komore.

Članak 14.

Troškovi nastali u potrošačkim sporovima pred Sudom časti pri Hrvatskoj
gospodarskoj komori osiguravaju se iz državnog proračuna u skladu s odredbom
članka 130. stavak 6. Zakona o zaštiti potrošača.
Sud časti Hrvatske gospodarske komore dužan je Ministarstvu gospodarstva rada i
poduzetništva dostaviti polugodišnje izvješće o utrošenim financijskim
sredstvima i izvršenim aktivnostima najkasnije do 31. srpnja tekuće godine, te
godišnje izvješće o utrošenim financijskim sredstvima i izvršenim aktivnostima
najkasnije od 31. siječnja naredne godine.

Članak 15.

Ova Odluka stupa na snagu osmog dana od dana objave u »Narodnim novinama«.

Klasa: 023-02/08-02/03
Urbroj: 311-01/01-08-01
Zagreb, 28. travnja 2008.

Predsjednik
**Nadan Vidošević**, v. r.

Odluka, NN 56/2008-1944
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)